L’Udin al piert, ma al zuie avonde ben, par sigûr miôr di cemût che al veve zuiât fin cumò, e salacor al pues rivendicâ ancje alc in cont dal risultât, stant che se al ves puartât a cjase un pontut nol sarès stât nuie di falât.
Nossere a Turin la scuadre di balon furlane e à mostrât une muse gnove, plui biele e plui grintose.
La rivade in bancjine di Luigi Delneri i à fat ben ai zuiadôrs, al ambient e ancje al zûc. Cun di fat, ae vilie de partide cuintri de Juve l’alenadôr furlan al veve domandât ai siei di vê snait e determinazion e vie par dut l’incuintri i blancs e neris cu la maie blu a àn rispuindût inte maniere juste.
Denant dal 4-4-2 de Juve la scuadre furlane si presente cuntune disposizion dinamiche che e mude dal 4-3-3 in posizion di atac al 4-5-1 tal moment che al covente difindi. La sielte tatiche e je chê juste, stant che i parons di cjase no rivin a fâ alc e ce, fûr che une conclusion di Mandzukic.
L’Udin si difint cun sintiment ma soredut al mostre di jessi in stât di fâur ancje un tic di pôre ai parons di cjase, cul dopleâ lis marcjaduris e cul fâ ancje un pôc di pressing. Al rive cussì il gol dal vantaç furlan, juste dopo mieze ore di zûc: erôr dopli tra Evra e Hernanes, inseriment di Jankto, tîr e… un a zero!
La reazion de Juve e je dute tal cjâf, tes gjambis e tai pîts di Dybala, che prime de polse al segne il gol dal un a un cuntune biele punizion.
Tal secont timp Allegri al prove a sburtâ indenant i siei zuiadôrs cun Cuadrado chel ven mandât in atac e Dybala che si slargje a man drete.
I ecuilibris de partide no cambiin masse, però la Juve e rive a vuadagnâsi un rigôr suntun fal di De Paul su Alex Sandro: dal discut al tire Dybala – ancjemò lui – e al segne. A chel pont la Juve e cîr di difindi il risultât, intant che l’Udin al prove a dreçâlu: par vincj minûts Buffon nol à masse impegns, ma tal ultin cuart di ore al à il so bon ce fâ par salvâ il risultât su lis conclusions di Thereau e Zapata.
Si à viodût il zûc – cul 51% di possès de bale – e si à viodût ancje il caratar. Se l’udin al larà indenant cussì si viodaran ancje i risultâts.
Viodarìn.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn